TOP ร่วงกว่า 4% นิวโลว์รอบ 2 เดือน โบรกฯปรับประมาณกำไรปี 62 ลง-หั่นเป้าเหลือ 74 บ.
TOP ร่วงกว่า 4% นิวโลว์รอบ 2 เดือน โบรกฯปรับประมาณกำไรปี 62 ลง-หั่นเป้าเหลือ 74 บ. ล่าสุดอยู่ที่ 64 บาท ลบ 2.75 บาท หรือ 4.12% มูลค่าซื้อขาย 234.49 ล้านบาท
TOP ร่วงกว่า 4% นิวโลว์รอบ 2 เดือน โบรกฯปรับประมาณกำไรปี 62 ลง-หั่นเป้าเหลือ 74 บ. ล่าสุดอยู่ที่ 64 บ. ลบ 2.75 บ. หรือ 4.12% มูลค่าซื้อขาย 234.49 ลบ.
25 ต.ค. 2562

ผู้สื่อข่าวรายงานว่า ราคาหุ้น บริษัท ไทยออยล์ จำกัด (มหาชน) หรือ TOP ล่าสุด ณ เวลา 10.28 น. อยู่ที่ 64 บาท ลบ 2.75 บาท หรือ 4.12% สูงสุดที่ 65 บาท ต่ำสุดที่ 63.75 บาท ด้วยมูลค่าซื้อขาย 234.49 ล้านบาท โดยราคาหุ้น TOP ปรับตัวลดลงต่ำสุดในรอบ 2 เดือน นับตั้งแต่ราคาหุ้นอยู๋ที่ระดับ 62.25 บาท เมื่อวันที่ 28 ส.ค.2562

ด้าน บล.เคทีบี (ประเทศไทย) ระบุในบทวิเคราะห์ ยังคงแนะนำ “ซื้อ” หุ้น TOP แต่ลดราคาเป้าหมายลงเป็น 74 บาท/หุ้น อิง EV/EBITDA ที่ 7 เท่า (10-yr average EV/EBITDA) คาดกำไรสุทธิในไตรมาส 3/62 อ่อนตัว โดยประเมินกำไรสุทธิที่ระดับ 538 ล้านบาท ลดลง 88% เมื่อเทียบจากปีก่อน และลดลง 5% เมื่อเทียบจากไตรมาสก่อน จากการปิดซ่อมบำรุง และ Stock loss ประมาณ 700 ล้านบาท ขณะที่ค่าการกลั่นปรับตัวดีขึ้นเมื่อเทียบจากไตรมาสก่อน
ทั้งนี้ ปรับประมาณกำไรสุทธิปี 2562 ลง 27% เหลือ 9,426 ล้านบาท และปี 2563 ลง 17% เหลือ 13,578 ล้านบาท โดยเป็นการปรับสมมติฐาน PX spread จากปริมาณ supply PX ในปี 2562-2563 ที่เพิ่มขึ้น
ขณะที่ราคาหุ้นในช่วง 3 เดือนที่ผ่านมาลดลง 5% สะท้อนผลการดำเนินงานไตรมาส 3/62 ที่คาดว่าจะอ่อนตัว แต่เชื่อว่าผลประกอบการจะฟื้นตัวในไตรมาส 4/62 จากเกณฑ์ใหม่ของขององค์การทางทะเลระหว่างประเทศ (IMO) ที่กำหนดให้เรือเดินสมุทรใช้น้ำมันเตากำมะถันต่ำ 0.5% จาก 3.5% ขณะนี้ โดยมีผลตั้งแต่ต้นปี 2563 และการกลับมาเดินเครื่องเต็มที่อีกครั้ง